作者:孟郊
標題:汝州陸中丞席喜張從事至同賦十韻
內容:汝水無濁波，汝山饒奇石。大賢為此郡，佳士來如積。有客乘白駒，奉義愜所適。清風蕩華館，雅瑟泛瑤席。芳醑靜無喧，金尊光有滌。縱情孰慮損，聽論自招益。願折若木枝，卻彼曜靈夕。貴賤一相接，憂悰忽轉易。會合勿言輕，別離古來惜。請君駐徵車，良遇難再覿。